29. ΠΡΟΕΔΡΙΚΟΝ ΔΙΑΤΑΓΜΑ υπ’ αριθ. 1027 της 7/11 Νοεμ. 1977 (ΦΕΚ Α΄ 345) Περί ιδρύσεως τακτικών εδρών και συστάσεως θέσεων βοηθητικού διδακτικού προσωπικού εις την Φυσικομαθηματικήν Σχολήν του Πανεπιστημίου Θεσσαλονίκης. Έχοντες υπ’ όψει: 1.Τας διατάξεις των άρθρων: α)31 (παρ. 3 και 4) του Ν.Δ. 3974/1959 «περί τροποποιήσεως και συμπληρώσεως των περί Ανωτάτων Εκπαιδευτικών Ιδρυμάτων ισχυουσών διατάξεων», β)50 (παρ. 9) του Α.Ν. 1895/1939 «περί Οργανισμού του Πανεπιστημίου Θεσσαλονίκης», γ)Ι (παρ. 2) του Α.Ν. 553/1968 «περί του βοηθητικού διδακτικού προσωπικού των Ανωτάτων Εκπαιδευτικών Ιδρυμάτων, δ)2, 3 και 5 του Ν.Δ. 216/1974 «περί συστάσεως Υπουργείου Προεδρίας Κυβερνήσεως». 2.Την γνώμην της Φυσικομαθηματικής Σχολής (συνεδρία 15.11.1976) και της Συγκλήτου (συνεδρία 22.12.1976) του Πανεπιστημίου Θεσσαλονίκης και 3.Την υπ’ αριθ. 897/1977 γνωμοδότησιν του Συμβουλίου της Επικρατείας, προτάσει των Υπουργών Προεδρίας Κυβερνήσεως, Οικονομικών και Εθνικής Παιδείας και Θρησκευμάτων, αποφασίζομεν: Άρθρον μόνον.-1.Ιδρύονται εις την Φυσικομαθηματικήν Σχολήν του Πανεπιστημίου Θεσσαλονίκης αι κάτωθι τακτικαί έδραι: α)Β΄ Θεωρητικής Φυσικής, έχουσα ως περιεχόμενον την Θεωρητικήν Φυσικήν, της ήδη υφισταμένης τακτικής έδρας Θεωρητικής Φυσικής προσονομαζομένης «Α΄ τακτική έδρα Θεωρητικής Φυσικής». β)Φυσικής της Ατμοσφαίρας, έχουσα ως περιεχόμενον την Φυσικήν της Στρατοσφαίρας, Μεσοσφαίρας, Θερμοσφαίρας και Εξωσφαίρας ως και Ιονοσφαίρας και Μαγνητοσφαίρας. γ)Θεωρητικής Φυσικής Στερεάς Καταστάσεως, έχουσα ως περιεχόμενον την θεωρητικήν Φυσικήν Στερεάς Καταστάσεως. δ)Η΄ Μαθηματικής Επιστήμης, έχουσα ως περιεχόμενον την Άλγεβραν και Μαθηματικήν Λογικήν. ε)Θ΄ Μαθηματικής Επιστήμης, έχουσα ως περιεχόμενον την Μαθηματικήν Ανάλυσιν. 2.Εις εκάστη των δια του παρόντος ιδρυομένην έδραν συνιστάται ανά μία θέσις βοηθού. 